Diari Oficial de la Generalitat Valenciana


Sumari del DOGV 10931, del 12-02-2025 (2025/1005)

ANUNCI de l'informe ambiental i territorial estratègic relatiu al Pla de reforma interior de la UE-3 Plexi, del Pla general d'ordenació urbana de Massalfassar.
---------------------------------------------------------------------------------------------------------------------------------------------------------------

### Dades del document

Número de DOGV
:   10038

Data del DOGV
:   12-02-2025

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2025/1005

CVE
:   IARX-Q-0108-2087

Data del document
:   28-01-2025

Organisme emissor
:   Ajuntament de Massalfassar

Tipus de document
:   Anunci

En compliment del que es disposa en l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP), es procedix a publicar pel regidor d'Urbanisme de l'Ajuntament de Massalfassar, en qualitat d'òrgan ambiental designat pel Ple de l'Ajuntament mitjançant l'acord en la sessió celebrada el 29/05/2024, es va dictar el dia 23/01/2025 la Resolució la part dispositiva de la qual es transcriu a continuació (expedient núm. 1802/2022):

«Primer. Emetre l'informe ambiental i territorial estratègic favorable, en el procediment simplificat d'avaluació ambiental i territorial estratègic del Pla de reforma interior de la unitat d'execució UE-3 del sòl urbà del PGOU de Massalfassar, d'acord amb els criteris de l'annex VIII del TRLOTUP per considerar que no té efectes significatius sobre el medi ambient, sempre que es complisquen els condicionants descrits per l'arquitecte al servici de l'Ajuntament en l'indicat informe ambiental i territorial estratègic favorable i en relació amb la redacció de la versió final del pla.

Segon. Continuar la tramitació del procediment d'aprovació del PRI de la UE-3 del sòl urbà del PGOU de Massalfassar, conforme al capítol III del títol III del text refós (articles 60 i següents del TRLOTUP).

Tercer. Publicar l'informe ambiental i territorial estratègic en el *Diari Oficial de la Generalitat Valenciana*  així com en la pàgina web de l'Ajuntament.

Quart. Segons establix l’article 53.7 del TRLOTUP, l’informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha aprovat el Pla en el termini màxim de quatre anys des de la publicació.

Així mateix, es publica l'informe tècnic emés el dia 16/01/2025 a què es referix l'informe ambiental indicat, quant als condicionants d'obligat compliment:

«Expedient municipal 1082/2022 d'actuació urbanística unitat d'execució UE-3, pla de reforma interior» tràmit d'avaluació ambiental i territorial estratègica pel procediment simplificat relatiu al PRI de la unitat d'execució UE-3 del sòl urbà del PGOU de Massalfassar.

Pablo Aldeguer Muñoz, arquitecte de Massalfassar en prestació de servici, per providència de la Regidoria Delegada del Servici Municipal d'Urbanisme sobre la documentació que obra en l'expedient i altres antecedents del procediment, emet la present proposta d'informe ambiental i territorial estratègic.

1. Antecedents:

Consten els següents documents corresponents amb la Unitat d'Execució U3 del PGOU de Massalfassar:

01. Estudi d'integració paisatgística.

02. Document inicial estratègic.

03. Esborrany del pla de reforma interior.

04. Estudi impacte patrimonial.

05. Memòria de viabilitat econòmica.

06. Informe de sostenibilitat econòmica.

Una vegada revisada la documentació, i després de diversos requeriments, es considera adequada per a la seua tramitació, tenint en compte la més recent, en la seua orde de presentació, de cada un dels documents aportats.

Durant el termini de consulta no s'han presentat al·legacions.

Una vegada s'ha notificat l'expedient a administracions i entitats, s'han rebut els escrits següents:

a) Direcció General d'Urbanisme, Paisatge i Avaluació Ambiental, del Servici Territorial d'Urbanisme de València:

En el qual s'indica que no és administració afectada.

b) Reial Séquia de Montcada.

Aporten informe tècnic amb les mesures de les séquies afectades, superfície resultant, preu de la valoració i condicions d'entubament que hauran de complir-se. Una vegada executades les obres i adquirit el bé, es passarà a propietat municipal amb servitud d'aqüeducte d'aquelles que s'entuben i, en cas d'haver de traslladar-les sense entubar, s'haurà de permutar les propietats i reposar la séquia corresponent.

c) ADIF, aporta informe amb el cos següent:

Primer. El projecte de reforma interior és confrontant a la traça ferroviària València-Tarragona, actualment en servici i pertanyent a la Xarxa Ferroviària d'Interés General. Per este motiu, és d'obligat compliment observar les limitacions a la propietat establides en el capítol III de la Llei 38/2015, de 29 de setembre, del sector ferroviari (zona de domini públic, zona de protecció i línia límit d'edificació), tenint en compte la seua modificació disposada per la Llei 26/2022, de 19 de desembre, del sector ferroviari.

Segon. Dins de les obligacions establides per la llei sectorial anteriorment esmentada, són d'especial consideració les limitacions a la propietat i les restriccions d'ús establides en el capítol III de la Llei 38/2015, de 30 de setembre, del sector ferroviari, tenint en compte la seua modificació disposada per la Llei 26/2022, de 19 de desembre, del sector ferroviari.

La qualificació urbanística dels terrenys inclosos en l'àmbit d'actuació del pla de reforma interior que es vol portar a terme és la d'urbanitzable d'ús industrial. D'acord amb la legislació sectorial vigent, les limitacions a la propietat per a sòl urbanitzable el planejament de desenrotllament del qual no es trobe encara aprovat són les següents:

El capítol III de la Llei 38/2015, de 30 de setembre, del sector ferroviari definix, per a totes les infraestructures pertanyents a la Xarxa Ferroviària d'Interés General (XFIG), una zona de domini públic, una zona de protecció i una línia límit d'edificació.

Comprenen la zona de domini públic els terrenys ocupats per les línies ferroviàries que formen part de la Xarxa Ferroviària d'Interés General i una franja de terreny de huit metres a cada costat de la plataforma, mesurada en horitzontal i perpendicularment a l'eix d'esta, des de l'aresta exterior de l'esplanació.

La definició de l'aresta exterior de l'esplanació es troba en l'article 13.3 de la Llei 38/2015, de 30 de setembre, del sector ferroviari, que detalla les particularitats dels diferents tipus d'infraestructura.

Només podran realitzar-se obres o instal·lacions en la zona de domini públic, amb l'autorització prèvia de l'administrador d'infraestructures ferroviàries, quan siguen necessàries per a la prestació del servici ferroviari o bé quan la prestació d'un servici d'interés general així ho requerisca. Excepcionalment, i per causes degudament justificades, podrà autoritzar-se l'encreuament de la zona de domini públic, tant aeri com subterrani, per obres i instal·lacions d'interés privat.

En sòl classificat com a urbà o urbanitzable sectoritzat, programat o categoria equivalent, i amb l'autorització prèvia de l'administrador d'infraestructures ferroviàries, es podran realitzar, dins de la zona de domini públic, obres d'urbanització que milloren la integració del ferrocarril en estos sòls.

La zona de protecció de les línies ferroviàries consistix en una franja de terreny a cada costat d'estes delimitada, interiorment, per la zona de domini públic definida en l'article anterior i, exteriorment, per dos línies paral·leles situades a setanta metres de les arestes exteriors de l'esplanació.

En la zona de protecció no podran realitzar-se obres ni es permetran més usos que aquells que siguen compatibles amb la seguretat del trànsit ferroviari amb l'autorització prèvia, en qualsevol cas, de l'administrador d'infraestructures ferroviàries.

Este podrà utilitzar o autoritzar la utilització de la zona de protecció per raons d'interés general, quan ho requerisca el millor servici de la línia ferroviària o per raons de seguretat del trànsit ferroviari.

Sempre que s'assegure la conservació i el manteniment de la infraestructura ferroviària, el planejament urbanístic podrà qualificar amb diferents usos, superfícies superposades, en la rasant i el subsol o el vol, amb la finalitat de constituir un complex immobiliari, tal com permet la legislació estatal de sòl.

Quan el planejament ací sotmés a informació pública quede aprovat de manera definitiva, la distància establida en l'apartat anterior per a la protecció de la infraestructura ferroviària passarà a ser de vint metres, comptats en tots els casos des de les arestes exteriors de l'esplanació.

La línia límit d'edificació en zones urbanes se situa a vint metres de l'aresta exterior més pròxima de la plataforma, mesurats horitzontalment a partir de l'aresta esmentada. On, per ser molt gran la projecció horitzontal de l'esplanació, la línia límit d'edificació quede dins de les zones de domini públic, la línia límit d'edificació es farà coincidir amb la vora exterior d'esta zona de domini públic.

Seria convenient fer referència a les limitacions a la propietat en la memòria del document i, igualment, marcar-les correctament en la planimetria.

Tercer. Atés que l'actuació contempla la realització d'obres dins de la zona de protecció del ferrocarril, es recorda que (art. 16 LSF):

"Per a executar, en les zones de domini públic i de protecció de la infraestructura ferroviària, qualsevol tipus d'obres o instal·lacions fixes o provisionals, canviar el destí d'estes o el tipus d'activitat que s'hi pot realitzar i plantar o talar arbres, es necessitarà l'autorització prèvia de l'administrador d'infraestructures ferroviàries, que adoptarà, per a això, les mesures de control del risc necessàries a fi que este siga acceptable d'acord amb el mètode comú de seguretat per a l'avaluació i valoració del risc. El que es disposa en este apartat s'entén sense perjuí de les competències d'altres administracions públiques."

Per tant, conforme a la legislació sectorial vigent, i amb caràcter previ a qualsevol actuació, el promotor haurà de tindre l'autorització expressa de l'administrador d'infraestructures ferroviàries i dirigir-se per a la seua tramitació a la Gerència d'Àrea de Zones d'Afecció (<tqhhthbavzixihazhbsfjumzsfbt@ysjc.iw>).

A través de l'enllaç següent del web d'ADIF, es pot descarregar el model de sol·licitud "Autorització d'obres o activitats en zones d'afecció del ferrocarril" a remetre:

<https://www.adif.es/solicitud-de-actuaciones-en-zona-de-afeccion-del-ferrocarril>

Quart. Este informe s'emet sense perjuí que l'instrument de planejament objecte d'este haja sigut sotmés a l'informe preceptiu al Ministeri de Transport i Mobilitat Sostenible (Subdirecció General de Planificació Ferroviària, plaça de Los Sagrados Corazones, núm. 7, 28978-Madrid), regulat per l'article 7.2 de la Llei 38/2015, de 30 de setembre, del sector ferroviari.

Igualment, cal recordar que, conforme amb el que es disposa en l'article 5 de la Llei del sector ferroviari, la planificació de noves infraestructures ferroviàries i la reserva de sòls per a estes, l'òrgan competent per a informar és igualment este ministeri.

2. Contingut i objectius

L'àmbit del PRI està definit pel carrer Estació pel nord, la via Camí per l'est, el carrer Xarquet pel nord i la via fèrria per l'est.

L'ordenació proposada es desenrotlla a partir de la premissa de reubicar el vial que travessa de nord a sud la unitat d'execució per a mantindre una única parcel·la privada d'ús industrial.

Al mateix temps, una altra de les premisses fonamentals que ha de respectar l'ordenació és la protecció d'un bé amb interés patrimonial que hi ha dins de la unitat.

3. Aspectes més rellevants de l'actuació

Amb estes dos premisses i segons els paràmetres urbanístics del TRLOTUP es planteja l'ordenació següent:

El vial se situarà en el perímetre de la unitat d'execució. En la zona est se situa una zona d'aparcament articulada amb vials interns. La zona d'aparcament ocupa l'espai que hi ha entre la xarxa primària adscrita i el límit de l'edificació delimitada en 70 metres per la Llei 38/2015, de 29 de setembre, del sector ferroviari, tots els vials estan dissenyats seguint els amples establits en l'annex IV, Estàndards urbanístics i normalització de determinacions urbanístiques, del TRLOTUP, concretament en l'apartat 2. Condicions funcionals i dimensionals de la xarxa viària, del punt III. Estàndards funcionals i de qualitat de les dotacions públiques. S'han tingut en compte, també, els radis de gir necessaris per a l'accés dels bombers.

En l'espai circumdant a l'element amb valor patrimonial, es crea una zona verda que protegix els seus voltants i reforça el seu valor amb la creació d'un entorn visual sense construccions.

Al costat de la zona verda que protegix el bé patrimonial se situa una zona dotacional.

La línia que delimita la posició de l'edificació definix, també, el límit dels vials per a trànsit rodat amb un vial amb preferència per als vianants. Este vial discorre per l'espai que queda entre la parcel·la per als vianants privada i la zona verda i dotacional. Dins d'esta via de preferència per als vianants s'inclou un carril bici que connectarà amb la resta de carrils bici que es troben fora de la unitat d'execució.

4. Característiques mediambientals i territorials que puguen ser afectades

L'ordenació detallada de l'àmbit d'actuació modificarà la configuració d'edificacions existents, així com el seu estat, de manera que tota l'àrea afectada compartisca una certa coherència envers les seues parts integradores i es millore la percepció visual en derrocar aquelles edificacions en desús i que es troben en estat d'abandó al costat de la conservació, protecció i delimitació del fumeral industrial executat en rajola pertanyent a l'antiga fàbrica de sabó de glicerina de Rogelio González Miranda, eliminar aquells elements impropis que l'envolten i incorporar-lo a l'ordenació de l'espai d'una manera respectuosa amb els valors culturals que representa.

Es milloraran les condicions d'ús i aprofitament de l'espai i, després de l'ordenació i posterior urbanització de la zona seguint els estàndards d'integració, es pretén aconseguir un àmbit més coherent, amb un balanç positiu de les característiques mediambientals.

5. Problemes mediambientals rellevants

No es produïxen problemes mediambientals rellevants amb l'execució del planejament que es proposa, si partim de la situació actual de sòl industrial, les característiques d'ús i intensitat del qual no es modifiquen.

6. Objectius de protecció mediambiental i territorial

No s'alteren els objectius de protecció mediambiental actuals.

7. Probables efectes significatius sobre el medi ambient i model territorial

No s'aprecien efectes significatius en el medi ambient i en el model territorial, inclosos aspectes com la biodiversitat, la població, la salut humana, la fauna, la flora, la terra, l'aigua, l'aire, els factors climàtics, la seua incidència en el canvi climàtic, en particular, una avaluació adequada de la petjada de carboni associada al pla o programa, els béns materials, el patrimoni cultural, el paisatge i la interrelació, entre estos factors.

8. Incidència de l'actuació amb el model territorial

No hi ha incidència sobre el model territorial, només afecta l'ordenació detallada.

9. Selecció d'alternativa

Es plantegen les alternatives següents.

Alternativa 0. Es tracta de no fer cap modificació de l'ordenació i deixar la situació en l'estat actual d'ordenació amb la futura execució del vial públic que transcorreria per la part central de la parcel·la ocupada actualment per la mercantil Plexi Thyssenkrupp Plastic Ibérica, SLU. Presenta els problemes derivats del manteniment del funcionament normal de l'empresa, que es veuria obligada a traslladar les seues instal·lacions per no disposar d'espai suficient per a la seua activitat normal, amb la problemàtica quant a l'ocupació que comporta.

Alternativa 1. Es tracta de realitzar el PRI que afecta l'ordenació detallada dins de l'àmbit del sòl urbà i delimitar en la unitat d'execució UE-3, amb el contingut indicat en l'apartat precedent de modificar la zonificació de les parcel·les viari servitud de pas de superfícies 1.467,00 a la zonificació de zona industrial, i compensar amb la modificació de la qualificació de les parcel·les zonificades com a ús industrial de superfície 147,00 m² i la parcel·la zonificada com a sòl rústic 1845 m² a dotacional viari aparcament i parcel·la dotacional de 932,90 m². La solució complix el manteniment de les dotacions amb els reajustaments necessaris i permet el funcionament normal de l'activitat industrial.

Es proposa l'elecció de l'Alternativa 1 per les raons següents:

–  Afectar solament ordenació detallada.

– No necessita una ocupació major de sòl.

– L'avaluació ambiental estratègica depén de l'Ajuntament mateix com a òrgan ambiental i territorial.

– Millora les condicions d'ús de les dotacions de zona verda.

– Permet la conservació i manteniment del fumeral industrial catalogat com a bé immoble de rellevància local.

– Millora les condicions d'ús dels aparcaments.

– Millora les condicions d'ús de les parcel·les dotacionals.

– Permet la continuació normal de les activitats de la indústria existent.

10. Seguiment del pla.

En el desenrotllament d'este pla s'hauran d'aconseguir els objectius previstos en el document inicial estratègic en tota la seua amplitud, i quedarà garantit el compliment de les previsions del planejament que, si és el cas, s'aprove en el tràmit de gestió.

11. Conclusions.

S'informa favorablement la documentació presentada per a la tramitació del PRI de la unitat d'execució UE-3 del sòl urbà del PGOU de Massalfassar, en el seu tràmit d'avaluació ambiental i territorial estratègica, perquè no té efectes significatius en el medi ambient i en el model territorial.

Per a prosseguir amb la tramitació, s'haurà de comunicar al promotor el contingut del present informe, a fi d'ajustar la documentació al que s'establix en este i especialment tinga en compte el contingut dels escrits de les administracions que s'han rebut, als quals fa referència l'apartat 1 d'este informe i que li hauran de traslladar perquè en prenga coneixement i efectes.»

Cosa que es publica perquè en prengueu coneixement general i efectes oportuns.

  

Massalfassar, 28 de gener de 2025

Higinio Yuste Cortés

Alcalde